text: Skænderi blev til skyderi
  31 juli 2017 kl. 03.11
  Mand anholdt og sigtet for forsøg på manddrab i Klovborg.
  En mand er søndag aften blevet anholdt i forbindelse med et skyderi i Klovborg tæt ved Horsens.
  Det oplyser vagtchef ved Midt- og Vestjyllands Politi Bjarne Askholm.
  Politiet fik anmeldelsen klokken 19.18.
  Det var uro og husspektakler mellem den anholdte mand og en kvinde, der udviklede sig til skyderiet. Vagtchefen fortæller, at nogle andre mænd bliver involveret i det.
  - Det ender med, at der på et tidspunkt bliver skudt efter disse andre mænd. Heraf sidder et par stykker i en bil. Bilen bliver også ramt.
  - Der bliver skudt med et haglgevær, og der bliver skudt på tværs af vejen med flere skud, fortæller han.
  KLIK og se mere tv på localeyes.dk
  Ingen personer er kommet til skade ved skyderiet, men manden ramte bilen, hvor der sad personer i.
  - Vi betragter sagen som ganske alvorlig, da der er blevet sigtet efter personer, siger Bjarke Askholm.
  Politiet kan endnu ikke sige noget om, hvilken relation den anholdte mand og kvinden har, samt om de har en relation til de andre mænd, der blev involveret.
  Efter skyderiet flygtede manden fra stedet på scooter. Men han kørte direkte ind i armene på en af politiets patruljer, der var på vej til stedet.
  Han blev herefter anholdt udramatisk ifølge vagtchefen. Manden havde ikke våbnet på sig, da politiet anholdte ham. Politiet leder derfor nu efter gerningsvåbnet.
  